## Carlos Mazón insta el Govern a autoritzar “la cria i solta de parasitoides per a lluitar contra el cotonet del caqui”

*** Destaca el compromís del Consell per a lluitar contra esta plaga posant en marxa ajudes per valor d’1,7 milions d’euros, de les quals s’han beneficiat 526 agricultors
* Reitera que la Generalitat “anirà de bracet” amb el sector “a on faça falta” per a defendre els seus interessos, que “són els de tota la Comunitat Valenciana”, i perquè el caqui “continue sent un motor de creació d’ocupació i riquesa”
* Recorda les peticions que va traslladar davant del Comité de les Regions, que “han de ser ateses d’una vegada per sempre” perquè “el camp valencià i els agricultors ho necessiten”**

**L'Alcúdia.**

El president de la Generalitat, Carlos Mazón, ha assenyalat que hem “sol·licitat al Ministeri d’Agricultura que mitjance davant el Ministeri de Transició Ecològica perquè “s’autoritze la cria i solta de parasitoides per a lluitar contra el cotonet del caqui”, tal com establix la mateixa Llei de sanitat vegetal.  
   
L’*Anagyrus fusciventris* no pot ser considerat una espècie exòtica després de més de 13 anys de presència a la Ribera, tal com demostra un informe realitzat per l’Institut Valencià d’Investigacions Agràries.  
   
En este sentit, ha recordat que la Generalitat ja va sol·licitar al Ministeri de Transició Ecològica l’autorització per a la cria i solta del parasitoide com a organisme de control biològic i el Ministeri va decidir, “contra tota lògica”, considerar este organisme com una espècie exòtica i emetre un informe en contra de la seua cria i comercialització.  
   
El cap del Consell ha traslladat que “no és raonable que se’ns impedisca l’ús d’este mitjà de control sostenible” i que permet reduir els danys que pot produir la plaga, “sense l’impacte que ocasionen els insecticides”.  
   
Així, ha reclamat “coherència i sensatesa” al Govern central, ja que la plaga del cotonet pot provocar enguany unes pèrdues de prop de 47 milions d’euros segons estima la Unió de Llauradors i Ramaders.  
   
Mazón ha destacat el compromís del Consell per a lluitar contra esta plaga resolent ajudes per valor d’1,7 milions d’euros, de les quals s’han beneficiat 526 agricultors, que “hem agilitzat tot el possible”. Així mateix, ha assegurat que estos dos últims anys s’estan destinant 4 milions d’euros a la campanya oficial de lluita contra el cotonet.  
   
Això se suma als 35 milions d’euros que l’executiu valencià aporta en subvencions a les assegurances agràries, cosa que convertix la Comunitat Valenciana en l’autonomia que més pressupost destina a esta partida, quasi 28 dels quals es destinen a cítrics i caqui.  
   
Així, el president ha reiterat que la Generalitat “anirà de bracet” amb els agricultors valencians “a on faça falta” per a defendre els seus interessos, que “són els de tota la Comunitat Valenciana”, i perquè el caqui “continue sent un motor de creació d’ocupació i riquesa”.

**Defensa del camp valencià**

Durant el seu discurs, el cap del Consell ha destacat el treball dels agricultors del caqui, que és “aval de qualitat”, i ha traslladat la necessitat d’afrontar els obstacles i reptes que presenta el sector “allí a on se la juguen molts altres cultius valencians: les institucions europees”.  
   
Mazón ha recordat les peticions que va traslladar davant del Comité de les Regions, que “han de ser ateses d’una vegada per sempre”, perquè “el camp valencià i els agricultors ho necessiten”.  
   
En este sentit, ha assenyalat la necessitat que es firmen acords comercials que eviten la competència deslleial de productes importats enfront dels productes europeus, i la seua aplicació rigorosa per a assegurar condicions equitatives en l’accés als mercats agrícoles i que, a més, reflectisquen la necessitat de protecció del sector primari.  
   
De la mateixa manera, ha instat que es cree un sistema d’inspeccions en origen per a Europa que assegure que els productes agrícoles importats complixen les normatives europees.  
   
Així mateix, ha insistit en la necessitat d’augmentar i millorar les inspeccions en els ports europeus i l’aplicació de clàusules de protecció en cas que hi haja incompliment per part d’un país tercer, i que la PAC s’ajuste a la realitat de l’agricultura i ramaderia de la Comunitat Valenciana per a complementar les rendes dels nostres productors.

**Campanya de promoció de la Denominació d’Origen Kaki Ribera del Xúquer**

El president de la Generalitat ha assistit a la presentació de la campanya de promoció de la Denominació d’Origen Kaki Ribera del Xúquer, acompanyat pel conseller d’Agricultura, Aigua, Ramaderia i Pesca, Miguel Barrachina.  
   
El caqui es va introduir a Espanya a la fi del segle XIX com a planta ornamental i va ser a la Ribera del Xúquer a on va experimentar una mutació espontània de l’antiga varietat *cristal·lí* que va derivar en el *roig gros* i posteriorment en l’actual varietat *roig brillant*.  
   
Durant la seua intervenció, Mazón ha fet valdre aquells agricultors valencians que “van saber vore en aquella mutació d’un cultiu minoritari una bona oportunitat”, i ha assenyalat el cultiu del caqui com “un dels capítols més brillants de la història agrícola valenciana més recent”.  
   
Així, ha destacat l’exemple de la capacitat del camp valencià d’“aprofitar les oportunitats” per a fer “el que sempre ha fet: innovar, superar-se i crear progrés, riquesa i llocs de treball”, des de la tradició i el respecte a una labor que “és identitat del nostre poble”.  
   
La Comunitat Valenciana cull el 95 % de les 400.000 tones de caqui que es produïxen a Espanya, més del 80 % de les quals es destinen a l’exportació. A més compta amb la Denominació d’Origen Kaki Ribera del Xúquer, a on s’integren més de 6.000 agricultors i 16 cooperatives.

Durant l’acte s’ha reconegut l’investigador de l’IVIA Antonio Vicent Civera pel seu paper en el treball de control de malalties en el cultiu del caqui, especialment de la taca negra, i José Ramón Oriola, en la seua jubilació, com a membre del Consell Regulador del Kaki des que es va crear fa 26 anys, com a representant en la Conselleria d’Agricultura.

Fecha: 14/10/2024